Empreses de Gandia tornen a acollir estudiants en pràctiques del Laval dos anys i mig després de la pandèmia
23 novembre 2021

## Empreses de Gandia tornen a acollir estudiants en pràctiques del Laval dos anys i mig després de la pandèmia23 novembre 2021Última actualització: 23 novembre 2021

![](../gestion/img/c8cfb59dd0f331a2c66a6671c8ee728b68ab16dd7eddeb25e89530921a366cda.JPG)  
  

El Saló Laval de l'Ajuntament de Gandia ha acollit aquest matí la recepció de l'alumnat d'intercanvi procedent del Lycée Professionnel Robert Bouran Laval que tornen a participar, més de dos anys i mig després de l'atur causat per la pandèmia, en un programa Erasmus que renova el compromís d'agermanament amb la nostra ciutat per a millorar la seua formació professional i de conéixer i entendre altres cultures que contribuïsquen a enriquir la seua experiència personal.

La regidora de Relacions Internacionals, Liduvina Gil, acompanyada pel representant de l'associació de forners i pastissers de Gandia, Miguel Rosselló, ha donat la benvinguda aquest matí a Leïla Diallo, Karelle Zamaron, Maël Bellier i Hugo Pierre, els quatre alumnes francesos de secundària que passaran un mes d'estança a Gandia per a realitzar les pràctiques en les millors panaderies i pastisseries de la ciutat sota la supervisió de la seua tutora i professora de l'institut gal, Bastian Gaelle.

Els establiments on aquests i aquestes joves realitzaran les pràctiques professionals són les pastisseries i fleques Adri dolç (Grau de Gandia), Pasta Pa i Pa d'Or Panadería (Roís de Corella), Pastissería Ramiro (República Argentina-Plaça El·líptica) i Panadería Pasteleria Roselló del Centre Històric.

"_És realment un plaer perquè aquesta pandèmia ha impedit que la nostra joventut poguera millorar la seua formació a través de programes en altres països d'Europa i del món_", ha declarat Gil, qui ha destacat que gràcies a aquest tipus d'iniciativa l'alumnat francés "_tindrà una millor formació integral i s'enriquiran professionalment amb tots els dolços típics de Nadal de Gandia i de la nostra comarca_".

En les seues intervencions, Gaelle i l'alumnat del Laval han agraït en nom de l'institut la bona acollida i predisposició que mostren tant l'Ajuntament de Gandia com els empresaris per apostar i per donar continuïtat a aquest projecte.

Finalment, Rosselló ha posat en valor que gràcies a aquesta iniciativa "_l'alumnat aprén de nosaltres i nosaltres també d'ells perquè intercanviem idioma, cultura i coneixements_".

[Twittear](https://twitter.com/share)